google/wiki40b huggingface dataset:
Enkeltpersonforetak

Enkeltpersonforetak (ENK), tidligere enkeltmannsforetak, er en betegnelse som brukes om næringsvirksomhet drevet for en enkeltpersons regning og risiko. Enkeltpersonforetak er ikke innenfor definisjonen av et selskap, men innehaveren plikter å registrere foretaket i Foretaksregisteret i Brønnøysund dersom visse forutsetninger (for eksempel størrelse) er oppfylt. Enkeltpersonsforetak kan registreres i Enhetsregisteret. Et enkeltpersonforetaks foretaksnavn må inneholde eierens slektsnavn (etternavn).
Innehaveren administrerer foretaket basert på lover om regnskap, arbeidsmiljø og andre relevante lover og forskrifter. Innehaveren av foretaket er fullt ut ansvarlig for dets forpliktelser, også med sin private formue. Det gjelder visse krav dersom foretaket har over 30 ansatte, blant annet under hensyn til representasjon for de ansatte i foretakets ledelse.
Natanz

Natanz (persisk: نطنز) er en by i provinsen Esfahan i Iran. Folkemengden var i 2011 på 12 281 innbyggere.
Et anlegg for urananrikning ligger 30 kilometer nordvest for Natanz.
TRXD

Karriere

Truls Dyrstad startet sin musikkinteresse som ung, og spilte gitar før han i senere tid begynte å produsere musikk. David Ataroiyan begynte ikke å lage egen musikk før i tenårene, men sluttet i jobben sin og dro på habitus til utlandet. Selv om de begge har studert ved UiA, møttes de gjennom flere tilfeldigheter og felles venner, noe som raskt førte til samarbeidet TRXD.
TRXD ble signert hos Warner Music Norge (2016) etter å ha fått oppmerksomhet for sine remixer, av musikknettsteder som blant annet amerikanske Billboard. De slapp sin første singel «Wherever You Go (feat. Hilde)» i april 2016, og låten solgte til dobbel platina innen utgangen av året. Låten lå på VG-lista i over syv uker, noe som fikk dem inn på VG-lista-turneen 2016. Duoen lager EDM-musikk, men synger ikke på sine egne låter. De samarbeider derfor ofte med andre artister, låtskrivere og vokalister.
I 2017 slapp de sin tredje singel «Our City» (feat. Emilie Adams) som med over 17 millioner strømminger på Spotify solgte til platinum i Norge. Samme år slapp de også med singlene «Venn» og «Crazy».  
Den energiske duoen opptrådte på by:Larm samme år, i tillegg til VG- lista top 20, Forza festivalen og på P3 Christine Live flere ganger.
LP-modellen

LP-modellen er en norskutviklet pedagogisk modell for analyse av og systematisk arbeid med en skoles læringsmiljø og pedagogiske utfordringer. LP er en forkortelse for «læringsmiljø og pedagogisk analyse».
Modellen er utarbeidet på grunnlag av forskning og støtter seg spesielt til systemteori. I arbeidet med modellen utarbeides det problemstillinger rettet mot læringsmiljø. Slike problemer kan gjerne ligge på relasjoner mellom lærer og elev, eller mellom elev og elev, videre kan problemet være innen klasseledelse og struktur på undervisningen. Dette er grunnleggende betingelser for at en elevs læring og utvikling skal kunne påvirkes i en positiv retning.
Sentralt i utviklingen av modellen er professor Thomas Nordahl ved Høgskolen i Innlandet (campus Hamar) og Lillegården kompetansesenter i Porsgrunn. Lillegården kompetansesenter har ansvar for implementeringen av modellen i Norge. Utdanningsdirektoratet bidrar med økonomisk støtte.
Pseudodisterna

Utseende

En nokså stor, litt blank, svart trebukk med små, hvite flekker. Antennene er omtrent så lange som kroppen og utmerker seg ved at det lange, tredje leddet har en stor dusk av svarte hår i spissen. Pronotum er knudrete og har en kraftig, butt tann langt bak midten av hver sidekant. Dekkvingene har rettvinklede "skuldre" og er noe tilsmalnende bakover, med to smale, hvite tverrbånd i tillegg til de hvite flekkene.

Levevis

Som de fleste andre trebukker borer larvene i ved.

Utbredelse

Arten er utbredt i Australia (Queensland).
Ladegården (København)

Ladegården ved Ladegårdsåen og Sankt Jørgens Sø i København var opprinnelig en avlsgård (ladegård) oppført i 1548 for Københavns slott. 1733-67 ble den anvendt som krigshospital for Landmilitæretaten, og senere sinnssykehospital og tvangsarbeideranstalt for Københavns kommune.

Historie

I 1548 lot Christian III anlegge en ladegård i Nyby utenfor København. På Christian IVs tid var gården blitt for liten, og det ble oppført en ny og større avlsgård ved Ladegårdsåen. Til gården hørte  det område som siden er blitt til Frederiksberg.
Bygningen som var en lav lenge, kunne romme 500 kveg. I 1628 blåste den omkull hvoretter kongen lot oppføre en ny bygning med grunnmur og tre etasjer. Den ble omgitt av bastioner og voldgraver, og vannet ble hentet fra Ladegårdsåen og avstikkeren Rosenåen.
Gården ble aldri lønnsom, og kongen måtte årlig investere nye penger til den omsider ble forpaktet bort. Etter dette begynte en utstykking av jordene, blant annet til de nederlandske bønder, som derved la grunnen til Ny Hollænderby.
Da svenskene beleiret København 1658-59 ble bygningen skutt i grus. Ruinen ble på begynnelsen av 1660-tallet kjøpt av embetsmannen Christoffer Gabel, og i 1710 ble den innrettet til kvæsthus (krigshospital). Under pesten 1711-13 huset gården hundre pestsyke av gangen, og sammen med pesthospitalet Vodroffsgård, hadde den en barber (kirurg) som sjef.
I 1768 ble Ladegården solgt til Københavns kommune, som flyttet pasientene fra pesthuset Sankt Hans hospital ved Kalvebodstrand dertil. Den nye institusjonen, Sankt Hans hospital, kom til å fungere som sinnssykehus, til den ble flyttet til Bistrup utenfor Roskilde. I de neste seks år la gården ubenyttet, til den i 1822 ble innrettet som arbeidsanstalt, senere også utvidet med en tvangsarbeidsanstalt. I 1908 ble Ladegårdens fattiglemmer flyttet til arbeidsanstalten Sundholm på Amager. Gården sto frem til 1930, hvor den ble forlatt. På grunnen ble det oppført boligeeiendommer ved det som i dag er Herman Triers Plads samt Radiohuset.
Ingerid Askevold

Biografi

Askevold var utdannet husstellærerinne fra Statens lærerindeskole i husstell på Stabekk. Etter endt utdannelse i 1915 formidlet hun faget gjennom foredrag, gjennom radioprogrammet Piketimen, og som redaktør og forfatter av kokebøker og oppskriftshefter.
I 1967 fikk hun Kongens fortjenstmedalje i gull for sitt opplysningsarbeid.

Norske husstellfilmer

Askevold så tidlig potensiale i å bruke film som formidlingskanal, og laget sine første filmer på vegne av Norske Kvinners Sanitetsforening på slutten av 1930-tallet. Som ansatt i Statens opplysningskontor i husstell (nå en del av SIFO) var hun senere med på å lage rundt tjue av disse informasjons- og opplæringsfilmene.
Filmene tok for seg temaer som matlaging, barneoppdragelse og vask og stell av hjemmet.
Erfaringen til Askevold fra å lage hustellfilmer gjorde at hun også bidro med faglig ekspertise til å lage de norske husmorfilmene på 1950- og 60-tallet. Dette var en serie med humoristiske spillerfilmer iblandet reklame, som ble vist gratis på kino på dagtid, og som hadde som formål å reklamere for nye produkter for husmødre.
Tysklands industrielle revolusjon

Tysklands industrielle revolusjon er betegnelsen på en fase i Tysklands økonomiske historie som begynte med Hubert Kiesewetter i 1815 og Friedrich-Wilhelm Henning i 1835. Perioden avløste den førindustrielle tiden og perioden med protoindustrialisering. Tidsmessig regnes den fra 1830-årene til 1870, og ble etterfulgt av Tysklands høyindustrialisering under det tyske keiserrike fra 1870 til 1914. Den industrielle revolusjon i Tyskland skilte seg ut fra pionerlandet Storbritannia ved at det ikke var tekstilindustrien, men snarere gruvedrift, tungindustri og jernbanen som ble nøkkelnæringer. Et annet kjennetegn var industrialiseringens regionale karakter. Dels på grunn av gamle tradisjoner og dels på grunn av tilgangen til råstoffer, førte kommunikasjonsnettet og andre faktorer til at den industrielle revolusjonen ble konsentrert i enkelte regionale fortetningssoner. I eldre næringslandskaper som ikke klarte å tilpasse seg den nye tid, kunne det oppstå avindustrialiseringsprosesser. På denne måten var den industrielle utviklingen for svak til å i nevneverdig grad gi arbeidsplasser for en voksende befolkning. I tillegg forsterket den industrielle konkurransen krisen innen håndverk og tradisjonelle yrker. Dette var en av årsakene til pauperismen under Vormärz. Først med industrialiseringens gjennombrudd under høyindustrialiseringen fantes det i et større omfang nye arbeidsmuligheter. I utviklingens videre forløp ble de sosiale spørsmål sentrale for den landlige underklassen og den voksende arbeiderklassen som hadde dårlige arbeidsforhold og ofte lave lønninger.
Ole Solnørdal

Liv

Han var sønn av læreren Ole Johan Solnørdal og Karen Sorthe. I 1888 tok han examen artium fra Kristiania katedralskole og ble deretter cand. jur. i 1896. Fra 1904 hadde han egen praksis som høyesterettsadvokat i Kristiania.
Solnørdal var formann i den komiteen som ble nedsatt av justisminister Johan Castberg i 1908 for å gjøre forarbeidet til arbeidstvistloven. Han skrev ellers en rekke offentlige og private lovforslag, samt juridiske avhandlinger. I 1905 utarbeidet han sammen med Nikolaus Gjelsvik og Johan Scharffenberg et forslag til en republikansk forfatning for Norge. Fra 1914 til 1927 var han leder for Avholdsfolkets oplysningskontor, og han utga en bok om brennevinsforbudet i 1926. Han var også generalsekretær for Arbeiderdemokratene og samarbeidet nært med Johan Castberg.
Stamhus

Stamhus er et gods som udelt skal arves av eldste sønn. Ordningen fantes blant annet tidligere i Danmark og Norge. I Norge har det vært tilsammen tre stamhus: stamhuset Rosendal, stamhuset Ekeberg og stamhuset Jarlsberg. 
Stamhus var fritatt for skatt, men kunne til gjengjeld ikke selges. Det første danske stamhus var Hesselagergård, som ble opprettet i 1568. Ved Danske Lov ble det mulig for setegårdseiere med over 400 tønder hartkorn å opprette stamhus, og ordningen opphørte i Danmark i 1919. Innehaveren av et stamhus kalles stamhusbesitter.
For å hindre at det ble skapt en arvelig rikmannsstand i Norge ble det i den norske Grunnloven § 108 (nåværende § 118) av 1814 forbudt å opprette nye stamhus. Baroniet Rosendal ble testamentert til Universitetet i Oslo i 1927 og Stamhuset Ekeberg Oslo sendte i 2005 inn forslag til Stortinget om å bli avviklet som stamhus av den siste gjenlevende arving. Stamhuset Jarlsberg er i dag det eneste stamhus som har overlevd og fremdeles driftes i familien Wedel Jarlsbergs eie.
Halvtone

Frekvensforhold

Frekvensene for to toner med en oktavs intervall har forholdstallet 2, f.eks. ved at en énstrøken A har en frekvens på 440 Hz mens en oktav høyere A har 880. Ettersom alle halvtoner ved likestemming (se temperert stemming) har samme frekvensforholdstallet og antall halvtonetrinn i en oktav er 12, er frekvensforholdstallet mellom to likestemte halvtoner .

Halvtoner i bilder

I malerkunsten og fotograferingen er en halvtone en valør eller mellomtone i spekteret mellom de mørkeste og de lyseste partiene, for eksempel gråtonene mellom svart og hvitt. I malerkunsten kan halvtoner oppnås gjennom for eksempel lavering, det vil si uttynning av fargen, eller skravering og rastrering. Halvtoner brukes for eksempel til skyggelegging for å beskrive plastisk form.
Ralph Bakshi

Liv og virke

Han begynte sin karriere i Terrytoons' tegnefilmstudio for TV som en vasker av celluloid, men endte opp som regissør. Han flyttet over til Paramount Pictures' animasjonsavdelingen i 1967 og startet sitt eget studio, Bakshi Productions, i 1968. Via produsent Steve Krantz gjorde han sin debutfilm, Fritz the Cat, i 1972. Det var den første animerte filmen som fikk en gradering som X-rated (kun for voksne) av Motion Picture Association of America, og ble den mest suksessfulle uavhengige animerte filmen til da.
Produksjonen av filmen var ikke uten vanskeligheter. Den var basert på og avhengig av en undergrunnstegneserie skapt av Robert Crumb. Til tross for at Crumb innledningsvis ikke var motvillig til tanken på å utvikle hans figur til en tegnefilm verget han seg fra å underskrive noen kontrakt. Mens Crumb ikke var tilstede klarte Krantz å overtale Crumbs kone Dana til å signere på vegne av tegneren. Crumb ble rasende og forlangte sitt navn strøket fra filmens kreditering, skilte seg en del tid senere, og har i senere intervjuet snakket med forakt om Bakshi. I en siste tegneserie om sin figur Fritz lot han katten være en sliten, dekadent filmstjerne som ble drept med ishakke i bakhodet av en sjalu kvinne.
I løpet av de neste 11 årene regisserte Bakshi ytterligere syv animerte filmer. Han er velkjent for sine fantasy-filmer, blant annet Wizards (1977), The Lord of the Rings (1978) og Fire and Ice (1983). I 1987 vendte han tilbake til å TV-arbeid og produserte barneserien Mighty Mouse: The New Adventures, om en råsterk superhelt av en mus, og som gikk i to år før den ble kansellert grunnet klager fra en konservativ politisk pressegruppe over antatte referanser til dop og narkotika. Etter ni års pause fra filmproduksjon regisserte han Cool World (1992). Filmen ble i stor grad omskrevet mens den ble produsert og fikk dårlige anmeldelser. Bakshi vendte igjen tilbake til fjernsynsarbeid med actionfilmen Cool and the Crazy (1994) og antologiserien Spicy City (1997).
I 2003 grunnla han en skole for tegnefilm, Bakshi School of Animation and Cartooning. I løpet av 2000-tallet fokuserte han i stor grad på maleri. Han har mottatt flere priser for sitt filmarbeid, blant annet Golden Gryphon i 1980 for The Lord of the Rings ved Giffoni filmfestival. Annie Award i 1988 for hans Utmerkede bidrag til tegnefilmkunsten og i 2003 Maverick Tribute Award ved Cinequest filmfestival.
Dendera

Historie

På et ganske isolert sted i utkanten av ørkenen, rundt 2,5 km sørvest for den moderne byen, ligger hva Dendera er mest kjent for, et hovedsakelig gresk-romersk tempelkompleks kjent på gammelegyptisk som Iunet eller Tantere. Den moderne arabiske byen er bygd på oldtidsstedet Ta-ynt-netert, som har betydningen «Hun av den guddommelige søyle». I gresk tid under det ptolemeiske kongedømme var byen kjent som Tentyra. Den var en gang en beskjeden hovedstad for 6. nome («distrikt») i Øvre Egypt, og ble også kalt for Nikentori eller Nitentori, som henviser til «piltreskog» eller «piltrejord». En annen forklaring at det er avledet fra fruktbarhetsgudinnen Hathor som ble særlig dyrket her. Den offisielle guddommen for byen var en krokodille, som også ble æret i mange andre egyptiske byer. Det ble et stridsemne, særlig med Kom Ombo.

Dendera tempelkompleks

Dendera tempelkompleks, som inneholder tempelet for Hathor, er et av de best bevarte templer i hele Øvre Egypt. Hele komplekset dekker rundt 40 000 km2 og er omgitt av en stor og kraftig mur bygget av soltørket murstein. Tempelet for Hathor ble bygd i 54 f.Kr. av Ptolemaios XII Auletes over mange eldre byggverk fra det gamle rike til 30. dynasti, og ble fullført av den romerske keiser Tiberius. De eldste levningene fra tidligere bygninger strekker seg tilbake til minst farao Keops (Kufu), kjent som den store pyramidebyggeren og andre farao i 4. dynasti på rundt 2500-tallet f.Kr., men det var farao Pepi I Meryre som bygget tempelet.
Stedet var en gang hjem for den berømte zodiakenzodiaken, som i dag er stilt ut i Louvre i Paris. Det er også romerske og faraoisk mammisi («fødehus»), det vil si små kapeller knyttet til større templer, ruinene av en koptisk kirke, og et lite kapell dedikert til Isis fra ptolemeisk eller romersk tid. Området rundt komplekset har blitt omfattende dandert i moderne tid og har nå et besøksenter, basarer og kafeteria med tanke på turister.
Vestnesavisa

Vestnesavisa er en avis som utgis i Vestnes i Møre og Romsdal.
Fylkesvei 732 (Hedmark)

Fylkesvei 732 i Hedmark gikk mellom Eggestua og Nordvangen i Tolga. Veien var 9,1 km lang
2019 ble veien erstattet av fylkesvei 2258 og fylkesvei 2260.
Cain Velasquez

Vinner UFC Heavyweight Championship

Dana White annonserte via SportsNation at UFC Primetime ville vise Lesnar vs Velasquez. Velasquez beseiret Brock Lesnar for UFC-tittelen i tungvekt på TKO i første runde i UFC 121 den 23. oktober 2010.

Titteltap og veien tilbake

Cain Velasquez forsvarte beltet mot Junior Dos Santos 12. november 2011, en kamp han tapte på knockout etter 64 sekunder og mistet tittelbeltet sitt. Det ble senere sagt at Velasquez gikk inn i kampen med en skade. Første kamp etter å ha tapt tittelen var UFC 146 den 26. mai 2012 mot Antonio Silva hvor han vant klart etter knockout i første runde. Dana White sa etter kampen at Velasquez ville få en omkamp mot tittelholder Junior Dos Santos ettersom begge var skadet i første kamp og seieren mot Antonio Silva var så overlegen.
Omkampen fant sted 29. Desember 2012 i Las Vegas. Cain Velasquez var dominerende i fem runder og vant tilbake UFC-tittelen i tungvekt.
PlayStation Store

PlayStation Store (noen ganger forkortet til PSN Store) er en digital mediabutikk, som er tilgjengelig for brukere av Sonys spillkonsoller, herunder PlayStation 3, PlayStation 4, PlayStation Vita og PlayStation Portable, via PlayStation Network. PlayStation Store har et utvalg nedlastbart innhold, noe tilgjengelig gratis, men mesteparten koster penger. Innholdet som er tilgjengelig inkluderer videospill, spilldemoer, utvidelsespakker og trailere.
Den blir oppdatert med nytt innhold hver tirsdag i Nord- og Sør-Amerika,, men hver onsdag i PAL-regionene.
Håvard Aarrestad

Karriere

Aarrestad er opprinnelig rogalending og startet sin karriere i sandnesklubben Austrått. Mellom 2012 og 2015 var han elev ved ToppVolley Norge. Etter endt skolegang der ble hans nye klubb Førde. Sesongen 2015/16 vant Førde både serien og cupen, og Aarrestad slo inn det avgjørende poenget i cupfinalen mot NTNUI. Sesongen 2016/17 endte med et nytt seriegull for Førde. Til tross for å ha hatt en skadeplaget sesong, klarte Aarrestad å ta 117 poeng i eliteserien .
I sesongen 2018/19, hvor Førde på nytt vant serien, tok Aarrestad 156 poeng i eliteserien. Han endte dermed som nummer sju på toppscorerlisten.
Jack Powell

Tidlig karriere

Powell, som ble født i Ffrwd i nærheten av Wrexham, startet fotballkarrieren i Druids 1879, før han gikk til Bolton Wanderers i oktober 1883. Powell måtte forlate klubben i 1885, da han hadde brutt FA-cupens daværende amatørbestemmelser, men rakk og spille seks FA-cupkamper for klubben.

Newton Heath

Powell signerte for Newton Heath, som var forløperen til Manchester United, i 1886. Jobb som montør for Lancashire and Yorkshire Railway inngikk som en del av avtalen Powell hadde med klubben. Han spilte i det som var første kamp i en turnering av størrelse for klubben, da Newton Heath spilte uavgjort 2–2 på bortebane mot Fleetwood Rangers i FA-cupens første runde 30. oktober 1886. Newton Heath var slått ut av turneringen, da de nektet å spille ekstraomganger.
Powell ble raskt Newton Heaths førstevalg som høyreback, og lagkaptein i klubben fra 1887. Han spilte alle kamper så nær som en da Newton Heath ble erklært som vinnere av The Combination, til tross for at flere av lagene ikke hadde fullført kampoppsettene. Powell byttet etterhvert side med John Mitchell, slik at han kom til å spille som venstreback. Powells siste kamp for klubben var da Newton Heath tapte i FA-cupens andre runde mot Bootle Reserves 25. oktober 1890. Han ble erstattet som kaptein av George Evans før han la opp på slutten av sesongen.

Karriere som landslagsspiller

Powell spilte 15 landslagskamper for Wales fra 1878 til 1888. Powell var, sammen med Tom Burke, den første av spillerne i Newton Heath til å spille landslagsfotball. Dette skjedde 26. februar 1887, da Wales tapte 0-4 for England. Powell spilte fem landslagskamper som Newton Heath-spiller.
Blood on the Dance Floor (sang)

Bakgrunn

«Blood on the Dance Floor» omhandler Michael Jacksons flørt med en farlig kvinne, som er attraktiv og flørtende, men dypest sett kun er ute på å såre og selv slå ihjel... på dansegulvet. Som i mange av Jacksons andre sanger er denne kvinnes navn Suzie.
Michael Jackson dediserte sangen til Elton John som takk for hans støtte under Jacksons voldsomme pillemisbruk i 1990-årene.

Musikkvideo

Musikkvideoen til «Blood on the Dance Floor» begynner med en kniv som kastes og setter seg fast i en lapp med navnet 'Suzie'. Heretter inntar Michael Jackson, med hestehale og rød dress, en nattklubb og setter seg fore å betrakte danserne. Han kommer dog selv ut på dansegulvet, og slik fortsetter musikkvideoen.
Levski Sofia

Historie

Sport Klubb Levski fra Sofia ble grunnlagt i 1911 av en gruppe studenter fra en høyskole i Sofia. Men klubben ble ikke offisielt registrert før 24. mai 1914. Klubben ble kalt for Levski for å ære den bulgarske nasjonalhelten, Vasil Levski.

Drakter og farger

Ved begynnelsen var Levski sine draktfarger rød og gul. Frem til 1920 spilte laget i overdeler med lodrette røde og gule striper, svart shorts og svarte sokker. I årene etter første verdens krig, ble draktene for dyre å produsere, 
så de skiftet til blått, som fremdeles er i bruk den dag i dag. Klubens drakter er produsert av det tyske firmaet Uhlsport.
Blentarp

Blentarp er et tettsted i Sjöbo kommune i Skåne län i Sverige. I 2010 hadde tettstedet 1 216 innbyggere.
Norgesmesterskapet i orientering 2002

Norgesmesterskapet i orientering 2002 bestod av flere arrangementer som i 2002 kåret norgesmestere i orientering.
Hovedmesterskapet ble arrangert i Skien og Bø 5.-8. september.
Querelle des femmes

Querelle des femmes er betegnelse for en århundrelang europeisk diskusjon om forholdet mellom kjønnene. Det franske begrepet er diffust, og ble oppfattet annerledes avhengig av tid og sted. Det blir antagelig for enkelt å oversette det med kvinnekamp og innordne det i den moderne kvinnekamps historie. Ordet Querelle har i seg selv gjennomgått en sktiftende innholdsbestemmelse, fra klage eller anliggende, via kontrovers, til kamp. Querelle des Femmes kunne gjelde et meget spesifikt spørsmål (f.eks.: Bør byens bordell stenges?) eller ta opp bredere og mer prinsipielle spørsmål (f.eks.: Bør jenter få skolegang?). Det er også uklart om Querelle des Femmes skulle forstås som «kvinnenes strid» eller «striden om kvinnene».  
I alle fall siden 1300-tallet var det mange skrifter som diskuterte kvinnens stilling. Det var ikke bare menn som kom til orde. Den første kvinne som engasjerte seg i skrift var Christine de Pizan (1365–1430), en samtidig med Jeanne d’Arc. Omkring 1400 forfattet hun noen skrifter som ofte betegnes som begynnelsen på Querelle des femmes.
I 1673 utgav François Poullain de la Barre boken De l'Egalite des deux Sexes, og i 1674 en traktat om kvinners utdannelse De l'Education des Dames pour la conduite de l'espirit dans les sceinces et dans les moeurs, der han gikk inn for kvinners likestilling med menn i samfunnslivet. Han ble skuffet da disse og senere verker ikke gjorde inntrykk. 
Fra tiden etter den franske revolusjon ble forståelsen av en grunnleggende forskjell mellom menn og kvinner sterkere. Dette ble også gjenstand for debatt, men da med andre ord og begreper; Querelle des femmes kan således betraktes som en epokebeskrivelse i diskusjonene om forholdet mellom kjønnene.
Fotlandsvågen

Fotlandsvågen er ei vik i Osterfjorden, nordvest på Osterøya i Osterøy kommune i Hordaland. Den er rundt to kilometer lang og har innløp mellom  Bernes i nord og Kvernaneset i sør. Innerst i Fotlandsvågen ligger tettstedet Fotlandsvåg.